 Aṣiwaju Bọla Ahmẹd Tinubu, oludije sipo aarẹ orileede Naijiria labẹ asia ẹgbẹ oṣelu All Progressives Congress ti pariwo sita fawọn alatilẹyin rẹ nipinlẹ Eko lati dawọ wahala duro, nitori pe kika esi idibo apapọ ṣi n tẹsiwaju. Kii ṣe iroyin tuntun mọ pe ẹgbẹ oṣelu Labour lo n lewaju ninu eto idibo to waye nipinlẹ Eko, koda, ti a gbọ pe ibudo ti Tinubu ti n dibo ni Ikẹja, ẹgbẹ oṣelu Labour lo jawe olubori nibẹ. Tinubu sọ pe oun ṣetan lati gba kamu lori ibi ti idibo yii ba fi si, ati pe oun yoo gba ibi ti ibo naa ba foriṣanpọn si. Esi idibo naa ti ẹgbẹ oṣelu APC fi lulẹ, lo mu kawọn ọmọ ẹyin Tinubu fa ibinu yọ, ti wọn si fẹ maa da wahala silẹ kaakiri, nitori pe Obi lo jawe olubori. Ninu atẹjade ti alakoso eto iroyin fẹgbẹ oṣelu APC, Bayọ Ọuga gbe jade lonii, ọjọ Aje, Mọnde, Tinubu sọ pe ki onikalulu lọ so ewe agbejẹ mọwọ. O ni esi idibo to waye lEkoo, ko yẹ ko jẹ oun ti wọn le tori rẹ fa wahala, nitori pe ohun to dara nipa eto iṣejọba awaarawa ni lati dibo fun oludije to ba wu wa lọkan. Nitori wi pe a padanu lEkoo ko sọ pe ki wahala ṣẹlẹ. Gẹgẹ bi oloṣelu, ẹnikan yoo padanu, bẹẹ si lẹnikan yoo bori. A ni lati maa tẹle ilana kaakiri orileede yii, ka si gba ifẹ ati alaafia laaye. 